Der er det seneste kvartal sket en markant opbremsning i antallet af solgte boliger - også i Nordjylland. Det fremgår af Boligsidens nye handelstal for september. På landsplan er salget faldet med 23 procent, mens det i Nordjylland er faldet med 21 procent. Således har boligejere, der har sat til salg skilt på boligen i Brønderslev Kommune måttet væbne sig med tålmodighed, da antallet af solgte boliger de seneste tre måneder er faldet med hele 27 procent. Det er den kommune, der har oplevet det største fald i antal af handler i Nordjylland det seneste kvartal. Og det er til trods for, at man som boligkøber i netop Brønderslev Kommune kan få en del kvadratmeter for pengene, sammenlignet med andre steder i Nordjylland. Således er prisen per kvadratmeter i Brønderslev 7862 kroner, hvilket er den fjerdelaveste kvadratmeterpris i det nordjyske. Dyrest i Aalborg Højeste kvadratmeterpris er i Aalborg, hvor man som boligejer skal regne med at skulle give 15.441 kroner per kvadratmeter. Også her er antallet af solgte boliger dog faldet markant de seneste tre måneder. Der er sket et fald på 23 procent, hvilket også er tilfældet for bolighandler i Hjørring og Vesthimmerland. I Jammerbugt Kommune er der skrevet slutseddel på bolighandler 25 procent færre gange fra juli til og med september, der dækker tredje kvartal. - Boligsalget havde fuld fart på i både første og andet kvartal i år, hvor der i begge perioder blev solgt over 30.000 boliger, siger Birgit Daetz, der er kommunikationsdirektør hos Boligsiden og fortsætter: - Men i løbet af sommeren faldt der mere ro på, og selvom vi ser en let stigende handelsaktivitet i september, befinder vi os nu på et mere naturligt niveau, som minder om det, vi tidligere har set i årene inden corona, siger Birgit Daetz, der er kommunikationsdirektør hos Boligsiden. Nordjyske højdespringere Coronapandemien satte helt overraskende for mange økonomer rekord i antallet af boliger i hele landet. Der blev solgt mere end 107.000 boliger i Danmark i 2020. Det er det med afstand højeste salg i de 10 år, Boligsiden har ført statistik over boligmarkedet. Og det er 22 procent højere end salget i 2019, der havde den hidtidige rekord med cirka 88.000 handler. Og to nordjyske kommuner var med i toppen af kommuner, hvor boligsalget gik markant bedre i det forgangne år end tidligere år. Nemlig i Mariagerfjord Kommune og Frederikshavn Kommune. Mariagerfjord Kommune har oplevet en fremgang i antallet af boliger på 27 procent; mens der har været så meget gang i salget i Frederikshavn, at mæglerne der har solgt 23 procent flere boliger end i 2019. Og meget tyder på, at boligmarkedet fortsat er hedt i Frederikshavn - i hvert fald er der registreret et fald i antal af bolighandler på blot 13 procent, hvilket er et godt stykke under landsgennemsnittet på 23 procent. Til gengæld ligger antallet af boligsalg i Mariagerfjord i tredje kvartal i år 22 procent under salgstallene for forårs- og sommermånederne, april, maj og juni. Der er ifølge nye tal fra Boligsiden også fortsat travlt med at få sat underskrifter på bolighandlerne i Thisted og Morsø kommuner. Her har man blot oplevet nedgang på henholdsvis 12 og 14 procent. Husene trækker boligsalg op Det er især salget af villaer og rækkehuse, der trækker det samlede salg op. I tredje kvartal 2021 blev der samlet i hele landet solgt 14.609 villaer og rækkehuse. Det er 10 procent færre end i samme periode sidste år, hvor der blev solgt ekstremt mange huse under corona. Men det er samtidig ni procent flere solgte huse end i tredje kvartal 2019, hvor corona endnu ikke havde sat sit præg på boligmarkedet. - I juli og august i år lå salget af huse under resultatet for de tilsvarende måneder sidste år, men i september så vi, at hussalget i nogle uger tangerede de samme salgstal som under corona. Derfor ser vi også en lille stigning i det samlede salg af huse i netop september, forklarer Birgit Daetz og tilføjer: - Det er i høj grad en stigning, som kan tilskrives det sædvanlige sæsonudsving, som vi normalt ser i overgangen fra august til september, men det viser også, at der fortsat sælges mange huse i Danmark, siger hun. De første uger af oktober har man desuden set, at kurven for hussalget bøjer nedad, og det kan være en indikation på, at hussalget også er på vej ned på niveauet for tiden før corona, som både lejligheds- og sommerhussalget har ligget på i lang tid, lyder vurderingen. 1020 solgte boliger i Nordjylland Der er ifølge tal fra Boligsiden solgt 1020 boliger i hele Nordjylland i september i år, og det antal er 20 færre end på samme tid sidste år. Til sammenligning blev der i marts 2020 - den periode hvor coronapandemien ramte Danmark - solgt 781 boliger, mens tallet for årets første måned - og altså kort før corona - lå på 696. Til gengæld er det betydeligt lavere end marts i år, hvor antallet af solgte nordjyske boliger topper med hele 1662 salg. Det er det højeste antal målt over en periode på 21 måneder.

Opsummering:
Boligmarkedet er fortsat hedt flere steder i Nordjylland, der det seneste kvartal har oplevet et fald i antal af handler på 21 procent. Det er på landsplan faldet 23 procent.